《郁孤台》
宋代·赵汝谠

杖藜登高台，四远披天风。清川漾光远，碧嶂含姿浓。

闾井满后前，雉谯夹西东。雄为一州表，阔会群境从。

摧颓久笼鹤，迅逸遐征鸿。矫首望丹阙，烟氛多翳蒙。

南方少佳月，竟岁四五逢。稍喜今夕霁，迥当凉秋中。

衰影朗在照，空庭恣鸣蛩。石栏叶露下，吟思殊未终。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。